Die groot vraag is: Hoe het hulle die job gekry? Jy moet ten minste matriek hê om in die polisiediens te kom.
Jy vra mense om hul eie verklarings neer te skryf, dis hoe. Dink ’n bietjie terug: As jy ’n saak by ’n polisiekantoor wou maak, moes jy jou eie verklaring neerskryf en nogal jou eie pen ook gebruik? Of as jy ’n beëdigde verklaring afgelê het, was dit die juiste weergawe van wat jy gesê het? Of was dit die version van die polisieman? Die onvermoë om inligting te kan begryp, moes al klaar die gevaarligte laat flikker het.
Nou wil die polisie ’n oudit laat doen om vas te stel hoeveel van hul werkers kan nie lees of skryf nie.
Dit is dieselfde polisie wat spog oor die “stelsels” in plek vir doeltreffende polisiëring. Soos by die meeste maatskappye is daar programme vir opleiding waar jy jou vaardighede kan opskerp. Lyk my om jou wapen op te pas, is maar van die min challenges, want die polisiekan­tore word ook beroof.
Daar is nog nie ’n omkeerstrategie nie. Hoe kan daar wees as jy nog nie eens die omvang van die probleem begryp nie? (Daai kwessie van begrip kom weer op, eish). Daarmee saam moet daai planne meetbaar wees.
Ek het nog nie ’n twiet hieroor van die minister van polisie, Fikile Mbalula, gesien nie. Kyk, hy twiet mos oor alles.
Dit is nie maklik om die blou uniform te dra nie. As jy nie gespot word oor jou vetrolle en voorliefde vir Kentucky nie, word jou kollegas sommer in jou teenwoordigheid deur ’n ander tak geboei, net daar in die aanklagkantoor.